
Coachy és Reality Tasks – Az Apple kiterjesztett valóság keretrendszereinek implementálása mobilalkalmazásokba

A kiterjesztett valóság még egy kevésbé kifejlett technológia, ami nagy növekedési potenciál előtt áll. Az okostelefonok processzorának és kameráinak folyamatos fejlődése teret ad arra, hogy egyre elérhetőbb legyen ennek a technológiának mindennapi használata. Jelenleg az Apple rendelkezik a világ legnagyobb kiterjesztett valóság platformjával és a legnagyobb piaci kapitalizációval, így most és a jövőben is meghatározó szerepet vállalhat ennek az elterjedésében. Az Apple kiterjesztett valóság üzleti modellje elsősorban B2B üzleti formát követ, de későbbiekben a B2C is erősödhet mellette egy esetleges új hardver kiadásával.

A dolgozatban arra keresi a szerző a választ két általa fejlesztett alkalmazáson keresztül, hogy az Apple kiterjesztett valóság fejlesztői keretrendszereit hogyan lehet implementálni mobilalkalmazásokba, ezek milyen lehetőségeket nyújtanak. A két alkalmazás elérhető az App Store-on keresztül, nevük: Reality Tasks és Coachy. A Reality Tasks egy projekt- és feladatkezelő alkalmazás, amely segítségével a felhasználó elhelyezheti a létrehozott teendőit cetli formájában egy falra. A Coachy pedig egy olyan személyi edző, amelynek a háromdimenziós modelljét a felhasználó életre keltheti a kiterjesztett valóság segítségével.

A kutatás először a kiterjesztett valóságot, a felhasználási területeit és a gazdasági helyzetét mutatja be. Ezt követően részletezi az Apple kiterjesztett valóság B2B értékajánlatát. Röviden ismerteti az Xcode fejlesztői környezetet és a Swift programnyelvet. Utána bemutatja a szerző az általa fejlesztett két alkalmazás sajátosságait és technológiai felépítését. Részletezi a kiterjesztett valóság programozói keretrendszerek – a RealityKitnek és az ARKitnek - implementálását és megjelenését ezekben a szoftverekben. Végül pedig összegzi a dolgozatot, amely során jól látszik, hogy az Apple ezt a számára stratégiailag fontos technológiának implementálását viszonylag könnyűvé tette a fejlesztők számára. A RealityKit keretrendszer többek között lehetőséget nyújt háromdimenziós modellek generálására, importálására, animációkra és élethű textúrák betöltésére. Az ARKit segítségével pedig ezeket a modelleket az eszköz kameráján keresztül el lehet helyezni, szinte automatikusan kezeli az árnyékolást, a fényérzékelést, az embereknek meg a tárgyaknak a felismerését. A mobilalkalmazások pedig részben ezzel is differenciálni tudják magukat hosszú távon a versenytársakkal szemben.



